CELEX: 
Language: hu
Date: 2018-05-22 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 29/2012/EU végrehajtási rendeletnek az olívaolaj címkézésén feltüntetendő egyes megjelölésekre vonatkozó követelmények tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Ez a felhatalmazáson alapuló jogi aktus az olívaolajra vonatkozó egyes választható megjelölések címkézésével kapcsolatos néhány meglévő rendelkezés (a 29/2012/EU rendelet olívaolajra vonatkozó forgalmazási előírásokról szóló 4. cikke) egyértelműsítésére irányul.
            
            
               A 29/2012/EU rendelet különösen előírja, hogy bizonyos fizikai-kémiai paraméterek értékét (peroxidszám, viasztartalom és UV-abszorpció) fel kell tüntetni a címkézésen, ha a savtartalom is jelölve van. Ez a felhatalmazáson alapuló jogi aktus meghatározza, hogy ezeknek az értékeknek a minőségmegőrzési idő lejárta napján várható értékeknek kell megfelelniük. Mivel ismert, hogy e paraméterek értékei a palackozást követően változhatnak, ezen pontosítás révén elkerülhető, hogy a fogyasztók félrevezető információkat kapjanak, és a szabályozás a címkézésért felelős gazdasági szereplők számára is több garanciát fog biztosítani.
            
            
               A második javasolt pontosítás a betakarítási évet érinti, amelyet bizonyos feltételek teljesülése esetén fel kell tüntetni a címkézés révén. Egyes tagállamok kérésére a felhatalmazáson alapuló jogi aktus két lehetőséget javasol a betakarítási év feltüntetésére.
            
            
               Végezetül, Olaszország kérésére és annak érdekében, hogy a fogyasztók tájékoztatást kapjanak a szűz olívaolajok koráról, a felhatalmazáson alapuló jogi aktus lehetőséget ad a tagállamoknak arra, hogy – nagyon egyedi körülmények esetén – kötelezzék a piaci szereplőket arra, hogy a betakarítás évét a címkézés révén feltüntessék. Valójában ez a kötelezettség a saját országában előállított és belföldi fogyasztásra szánt olívaolajra korlátozódik. Az említett korlátozásokat annak biztosítására vezették be, hogy az egységes piac működését ne érje változás.
            
            
               Az ebben a felhatalmazáson alapuló jogi aktusban foglalt javaslatok összhangban vannak az 1169/2011/EU rendelet rendelkezéseivel.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A mezőgazdasági termékpiacok közös szervezésével foglalkozó szakértői csoport ülésein sor került a tagállami szakértőkkel folytatott konzultációra az ezzel a jogi aktussal kapcsolatos vélemények megvitatása és a tagállami hatóságok szakértelmének figyelembevétele érdekében.
            
            
               A felhatalmazáson alapuló rendelet tervezetéről a 2018. március 1-jétől 29-ig terjedő, négyhetes időszak során a jogalkotás minőségének javításával foglalkozó portálon nyilvános konzultáció folyt. Két visszajelzésként érkező hozzájárulás jött vállalkozói szövetségektől. Mindkét szövetség azt javasolta, hogy szüntessék meg a peroxidszám, a viasztartalom és az UV-abszorpció címkézésen történő feltüntetésének kötelezettségét azon esetre nézve, ha a savtartalom jelölve van, azzal érvelve, hogy az említett értékek nem jól érthetőek a fogyasztók számára. A Bizottság álláspontja szerint a savtartalom önmagában történő megemlítése csak még félrevezetőbb volna a fogyasztók számára, mivel a savtartalom nem az egyetlen paraméter, amelyet az extraszűz olívaolaj értékelésekor figyelembe kell venni. Az egyik észrevétel a tagállamoknak adott azon lehetőségre vonatkozik, hogy kötelezhetik piaci szereplőiket arra, hogy egyedi körülmények esetén a betakarítás évét a címkézés révén feltüntessék. A szövetség megemlítette különösen, hogy ez arra kötelezné a piaci szereplőket, hogy különböző országok számára különböző címkéket készítsenek, mivel ez a kötelezettség csak az olyan tagállamban termelt, az olyan tagállam területén betakarított és nemzeti piacára szánt olajbogyóból nyert olívaolajra vonatkozhat, amely úgy dönt, hogy él az említett lehetőséggel. Ugyanakkor ez a megszorítás nem tűnik jelentősnek. Valójában a fent említett feltételeknek nem megfelelő olívaolajok esetében a piaci szereplőknek még mindig megvan a lehetőségük arra, hogy feltüntessék a betakarítás évét, amennyiben a 29/2012/EU rendelet 5. cikkének e) pontjában szereplő feltételek teljesülnek. Ezért a betakarítás éve az exportra kerülő szűz olívaolajok üvegein is megjelenhetne, különösen ha a tárolóedény tartalmának 100 %-a az adott betakarítási évből származik. Végül említésre került annak a kockázata, hogy ezáltal nem kerülnek majd előállításra olyan üvegek, amelyek különböző betakarítási évekből származó olívaolajat tartalmaznak. Ez a megjegyzés szintén irreleváns, mert a betakarítás évét csak akkor lehet feltüntetni a címkén, ha az üvegben lévő olaj 100 %-a az említett betakarításból származik.
            
            
               Ezért úgy tűnik, hogy a szövegtervezet megfelelő egyensúlyt teremt. 
            
            
               Az Európai Parlament szakértőit e megbeszélések mindegyikéről tájékoztatták és minden ülésre meghívták.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló jogi aktus az 1308/2013/EU rendelet 75. cikkének (2) bekezdésén alapul. A címkézésen szereplő egyes választható megjelölések feltüntetésének pontosítását célzó rendelkezéseket a felhatalmazáson alapuló jogi aktus kihirdetését követő 6 hónap elteltével kell alkalmazni. 
            
            
                
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.5.22.)
            
            
               a 29/2012/EU végrehajtási rendeletnek az olívaolaj címkézésén feltüntetendő egyes megjelölésekre vonatkozó követelmények tekintetében történő módosításáról
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 75. cikke (2) bekezdésére,
            
            
               mivel:
            
            
               (1)A 29/2012/EU bizottsági végrehajtási rendelet
                  2
                5. cikke értelmében a piaci szereplőknek bizonyos egyedi feltételek mellett lehetőségük van arra, hogy az olívaolajok és az olívapogácsa-olajok címkézésén különböző választható megjelöléseket tüntessenek fel. Különösen a savtartalom csak akkor tüntethető fel a címkézésen, ha mellette bizonyos fizikai-kémiai paramétereket (peroxidszám, viasztartalom és UV-abszorpció) is megjelölnek. A fogyasztók megtévesztésének elkerülése érdekében a fizikai-kémiai paraméterek értékeként – amennyiben a címkézésen fel van tüntetve – azt a maximális értéket kell megadni, amelyet az adott paraméter a minőségmegőrzési idő lejárta napjáig elérhet
            
            
               (2)A betakarítási évnek az extra szűz és a szűz olívaolajok címkézésén való feltüntetése a piaci szereplők számára választható, amennyiben a tárolóedény tartalmának 100 %-a egyetlen betakarítási évből származik. Mivel az olajbogyó-betakarítás általában késő ősszel kezdődik és a következő év tavaszáig tart, helyénvaló pontosítani, hogy hogyan kell a betakarítás évét a címkézésen megadni.
            
            
               (3)Annak érdekében, hogy a fogyasztók számára kiegészítő információk álljanak rendelkezésre az olívaolaj koráról, a tagállamok számára lehetővé kell tenni, hogy kötelezővé tegyék a betakarítási év feltüntetését. Az egységes piac zavartalan működése érdekében azonban az ilyen kötelező megjelöléseknek az adott tagállam területén betakarított és kizárólag az adott nemzeti piacra szánt olajbogyóból nyert belföldi termékekre kell korlátozódniuk. A 29/2012/EU végrehajtási rendelet 5. cikke vonatkozásában előírt átmeneti időszakhoz hasonlóan a tagállamoknak lehetővé kell tenniük, hogy a már címkézéssel ellátott olívaolajok a készletek kimerüléséig forgalmazhatók legyenek. Annak érdekében, hogy a Bizottság figyelemmel kísérhesse egy ilyen nemzeti határozat alkalmazását, és az egységes piac működésének bármely lényeges változása fényében felül tudja vizsgálni az annak alapjául szolgáló uniós rendelkezést, a tagállamoknak határozatukról az 1169/2011/EU európai parlamenti és tanácsi rendelet
                  3
                45. cikkével összhangban értesíteniük kell a Bizottságot. 
            
            
               (4)Ezért a 29/2012/EU végrehajtási rendeletet ennek megfelelően módosítani kell.
            
            
               (5)A piaci szereplők jogos elvárásainak tiszteletben tartása érdekében átmeneti időszakot kell biztosítani azon termékek esetében, amelyeket a 29/2012/EU végrehajtási rendelettel összhangban az e rendelet alkalmazásának kezdőnapját megelőzően címkéztek, 
            
            
               ELFOGADTA EZT A RENDELETET:
            
            
               1. cikk
            
            
               A 29/2012/EU végrehajtási rendelet a következőképpen módosul:
            
            
               1.az 5. cikk első bekezdése a következőképpen módosul:
            
            
               a)a d) pont helyébe a következő szöveg lép:
            
            
               „d)
                     az 1169/2011/EU rendelet 9. cikke (1) bekezdésének f) pontjában említett minőségmegőrzési idő lejárta napjáig várható maximális savtartalmat csak akkor lehet megjelölni, ha azt a peroxidszám, a viasztartalom és az UV-abszorpció 2568/91/EGK rendeletnek megfelelően meghatározott, ugyanabban az időpontban várható értékének ugyanakkora betűméretű és ugyanazon látómezőben elhelyezett megjelölése kíséri;”; 
            
            
               b)az e) pont a következő mondattal egészül ki:
            
            
               „E pont alkalmazásában a betakarítás évét vagy az 1308/2013/EU rendelet 6. cikke c) pontjának iii. alpontja szerinti adott gazdasági év megadásával, vagy a betakarítás hónapjának és évének ebben a sorrendben történő megadása formájában kell feltüntetni a címkézésen. Utóbbi esetben a hónap az olajnak az olajbogyóból történő kivonásának a hónapja.”;
            
            
               2.a rendelet a következő 5 a. cikkel egészül ki:
            
            
               „5 a. cikk
            
            
               A tagállamok határozhatnak úgy, hogy az 5. cikk első bekezdésének e) pontjában említett betakarítási évet kell feltüntetni az ugyanebben a pontban említett olívaolajok címkézésén, amennyiben azok hazai termesztésűek, és olyan olajbogyóból nyerték őket, amelyet az adott ország területén takarítottak be és kizárólag annak nemzeti piacára szánják.
            
            
               Ez a határozat nem akadályozhatja meg, hogy a határozat hatálybalépése előtt címkézett olívaolajokat a készletek kimerüléséig forgalomba hozzák. 
            
         
         
            
               A tagállamok az 1169/2011/EU rendelet 45. cikkével összhangban értesítik a Bizottságot az ilyen határozatukról.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Az 1. cikk (1) bekezdését az e rendelet hatálybalépésének napjától számított hat hónapot követően kell alkalmazni.
            
            
               A második bekezdésben említett időpont előtt címkézett olívaolajok a készletek kimerüléséig forgalmazhatók.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2018.5.22-án.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 347., 2013.12.20., 671. o. 
               
               
                  
                     (2)
                  
                        A Bizottság 29/2012/EU végrehajtási rendelete (2012. január 13.) az olívaolajra vonatkozó forgalmazási előírásokról (HL L 12., 2012.1.14., 14. o.)
               
               
                  
                     (3)
                  
                        Az Európai Parlament és a Tanács 1169/2011/EU rendelete (2011. október 25.) a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.).